钦定古今图书集成/理学汇编/学行典/第180卷 > 赵咨
## 钦定古今图书集成/理学汇编/学行典/第180卷 > 赵咨

按《后汉书赵咨传》，“咨字文楚，东郡燕人也。父畅，为博
士。咨少孤，有孝行，州郡召举孝廉，并不就。延熹元年，
大司农陈狶举咨至孝有道，仍迁博士。灵帝初，太傅
陈蕃、大将军窦武为宦者所诛，咨乃谢病去。太尉杨
赐特辟使饰巾出入，请与讲议。举高第，累迁敦煌太
守。以病免还，躬率子孙耕农为养。盗尝夜往劫之，咨”
恐母惊惧，乃先至门迎盗，因请为设食，谢曰：“老母八
十，疾病须养，居贫，朝夕无储，乞少置衣粮妻子物馀，
一无所请。”盗皆惭叹，跪而辞曰：“所犯无状，干暴贤者。”
言毕奔出。咨追以物，与之，不及。由此益知名。征拜议
郎，辞疾不到。诏书切让，州郡以礼发遣，前后再三，不
得已应诏。复拜东海相。之官，道经荥阳，令敦煌曹暠
咨之故孝廉也，迎路谒候，咨不为留。暠送至亭次，望尘不及，谓主簿曰：“赵君名重，今过界不见，必为天下
笑。”即弃印绶，追至东海。谒咨毕，辞归家。其为时人所
贵若此。咨在官清简，计日受奉，豪党畏其俭节。视事
三年，以疾自乞，征拜议郎。抗疾京师。将终，告其故吏
朱祗、萧建等，使薄敛素棺，藉以黄壤，欲令速朽，早归
后土。不听子孙改之。乃遗书敕子引曰：“夫含气之伦，
有生必终，盖天地之常期，自然之至数。是以通人达
士，鉴兹性命，以存亡为晦明，死生为朝夕，故其生也
不为娱，亡也不为戚。夫亡者元气去体，贞魂游散，反
素复始，归于无端。既已消仆，还合粪土。土为弃物，岂
有性”情而欲制其厚薄，调其燥湿邪？但以生者之情，
不忍见形之毁，乃有掩骼埋窆之制。《易》曰：“古之葬者，
衣以薪，藏之中野，后世圣人易之以棺椁。”棺椁之造，
自黄帝始。爰自陶唐，逮于虞夏，犹尚简朴，或瓦或木，
及至殷人，而有加焉。周室因之，制兼二代，复重以墙
翣之饰，表以旌铭之仪，招复含敛之礼，殡“葬宅兆之
期，棺椁周重之制，衣衾称袭之数，其事烦而害实，品
物碎而难备。”然而秩爵异级，贵贱殊等。自成、康已下，
其典稍乖。至于战国，渐至颓陵，法度衰毁，上下僭杂。
终使晋侯请隧，秦伯殉葬，陈大夫设参门之木，宋司
马造石椁之奢。爰暨暴秦，违道废德，灭三代之制，兴
淫邪之法，国赀麋于三泉，人力单于郦墓，玩好穷于
粪土，伎巧费于窀穸，自生民以来，厚终之敝，未有若
此者，虽有仲尼重明《周礼》，墨子勉以古道，犹不能御
也。是以华夏之士，争相陵尚，违礼之本，事礼之末，务
礼之华，弃礼之实，单家竭财，以相营赴，废事生而营
终亡，替所养而为厚葬，岂云圣人制礼之意乎？《记》曰：
“丧虽有礼，哀为主矣。”又曰：“丧与其易也宁戚。”今则不
然，并棺合椁，以为孝恺，丰赀重禭，以昭恻隐，吾所不
取也。昔舜葬苍梧，二妃不从，岂有匹配之会，守常之
所乎！圣主明王，其犹若斯，况于品庶，礼所不及。古人
时同即会，时乖则别，动静应礼，临事合宜。王孙祼葬，
墨夷露骸，皆达于性理，贵于速变。梁伯鸾父没，“卷席
而葬，身亡不反其尸。彼数子岂薄至亲之恩，亡忠孝
之道邪？况我鄙暗，不德不敏，薄意内昭，志有所慕，上
同古人，下不为咎，果必行之，勿生疑异，恐尔等目厌
所见，耳讳所议，必欲改殡，以乖吾志。”故远采古圣，近
揆行事，以悟尔心。但欲制坎，令容棺椁，棺归即葬，平
地无坟，勿卜时日，葬无设奠，勿“留墓侧，无起封树。于
戏小子！其勉之哉！吾蔑复有言矣。”朱祗、萧建送丧到
家，子引不忍父体与土并合，欲更改殡。祗、建譬以顾
命，于是奉行，时称咨明达。